དེ་ཡང་བོད་གངས་ཅན་གྱི་ཁོར་ཡུག་ནི།ཇི་སྐད་དུ།གནམ་གྱི་ནི་དབུས།སའི་ནི་དཀྱིལ།གླིང་གི་ནི་སྙིང་པོ།གངས་ཀྱི་ནི་ར་བ།ཆུ་བོ་ཀུན་གྱི་མགོ།རི་མཐོ།ས་གཙང་།ཡུལ་བཟང།མི་མཛངས་ཤིང་དཔའ་ཏུ་སྐྱེས།ཞེས་པ་ལྟར་ཆུ་བོ་གཙང་མ་ཀུན་གྱི་མགོ་དང་ཐོན་ཁོངས་ཆེ་ཤོས་སུ་གྱུར་ཡོད།དེ་ལྟ་བུའི་ཁོར་ཡུག་དེ་ངོ་སྤྲོད་མདོར་ཙམ་བྱེད་ན།བོད་གངས་ཅན་ལྗོངས་ཀྱི་སྤྱིའི་ས་ཁྱོན་ནི།སྤྱི་ལེ་གྲུ་བཞི་མ་༢༨༠༠༠༠༠ལྷག་ཡོད།དེང་སང་གི་འཛམ་གླིང་ས་ཁྲའི་དབང་དུ་བྱས་ན།རྒྱ་གར་འཕགས་པའི་ཡུལ་དང་།བལ་ཡུལ།འབྲུག་ཡུལ་སོགས་ཀྱི་བྱང་ཕྱོགས་དང་།པ་ཀི་སི་ཐན་དང་།ཨ་ཧྥི་གྷ་ནི་སི་ཐན་སོགས་ཀྱི་ཤར།ཤར་ཏུར་ཀི་སི་ཐན་ཏེ་ཤིན་ཅང་།ཧོར་སོག་གི་ལྷོ།རྒྱ་ནག་གི་ནུབ་ཏུ་གནས་ཡོད།བོད་ཀྱི་ས་ཁྱོན་ཕལ་མོ་ཆེའི་མཐོ་ཚད་ནི་རྒྱ་མཚོའི་ངོས་ནས་བརྩིས་པའི་སྤྱི་ཁྲེ་༡༣༠༠༠སར་ཆགས་ཤིང་།འཛམ་གླིང་གི་རི་བོ་གྲགས་ཅན་གངས་དཀར་ཏེ་སེ་དང་།ཆུ་བོ་གྲགས་ཅན་རྟ་མཆོག་ཁ་འབབ།རྨ་བྱ་ཁ་འབབ།གླང་ཆེན་ཁ་འབབ།སེང་གེ་ཁ་འབབ།སྟོད་ཕྱོགས་ཀྱི་བོང་ཆུ།བྱང་རིགས་སྡེ་བཞི་ནས་འབབ་པའི་ནག་ཆུ་དང་སོག་ཆུ་གཉིས་འདྲེས་པའི་རྒྱལ་མོ་རྔུལ་ཆུ།ནང་ཆེན་འབྲོང་བ་སྟོད་སྨད་དང་དགེ་རྒྱས་སྟོད་སྨད་བར་གསུམ་ནས་འབབ་པའི་རྫ་ཆུ་དང་།ངོམ་ཆུ་གཉིས་འདྲེས་པའི་གླ་ཆུའམ་ཟླ་ཆུ།གདང་ལ་རི་རྒྱུད་ནས་འབབ་ཅིང་རྒྱ་ནག་ནང་ཁུལ་གྱི་ཆུ་ཆེན་ཨང་དང་པོར་བརྩི་བའི་འབྲི་ཆུ་སོགས་རྒྱུག་ཆུ་ཧ་ཅང་མང་པོ་དང་།རྒྱ་ཁྱོན་སྤྱི་ལེ་གྲུ་བཞི་མ་འབུམ་གཅིག་དང་ལྔ་སྟོང་ལྷག་གི་ས་ཆར་འཁྱགས་རོམ་༤༧༠༠༠ལྷག་གིས་ཁྱབ་ཅིང་།འཛམ་གླིང་ཐོག་གི་འཁྱགས་རོམ་མང་ཤོས་ཀྱི་གནས་སུ་གྱུར།